《嶀台神弦曲》
宋代·高似孙

迅双桨兮刊中流，风风与力兮帆无留。
瞥逝鸿兮呵慵虯，芷泣香兮木鸣樛。
宛有人兮山之幽，翠翦字兮旌柔柔。
朝阳澨兮夕阴洲，月不动兮雪霜浮。
期灵君兮一徕游，虚谷应兮寒飕飕。
酒可醺兮苹可羞，灵不鄙兮摅吾愁。
水清清兮石鉴鉴，浪攻崖兮风洗壑。
天飞凉兮众木作，元气涌兮鱼龙恶。
若有人兮老丛崿，跨黄罴兮度蘅幄。
夕鸿溟兮晓名岳，怀霖雨兮时电雹。
灵来娭兮瑟兰勺，水光开兮烟罢漠。
律予辞兮徵眇邈，林划啸兮灵欤乐。

作者简介：高似孙(1158—1231)，字续古，号疏寮，鄞县（今浙江宁波）人（清康熙《鄞县志》卷一○），一说馀姚（今属浙江）人（清光绪《馀姚县志》卷二四）。孝宗淳熙十一年（一一八四）进士，调会稽县主簿，历任校书郎，出知徽州，迁守处州。宁宗庆元六年（一二○○）通判徽州，嘉定十七年（一二二四）为著作佐郎。理宗宝庆元年（一二二五）知处州。晚家于越，为嵊令史安之作《剡录》。有《疏寮小集》、《剡录》、《子略》、《蟹略》、《骚略》、《纬略》等。事见《南宋馆阁续录》卷八、《宋史翼》卷二九。